Ved du noget om sagen, eller kender du til en lignende episode? Så hører BT meget gerne fra dig. Send en mail til 1929@bt.dk eller skriv en besked til os på her på Facebook.

De seneste dage har BT beskrevet, hvor flere studentervogne er blevet overfaldet. Det hidtil farligste angreb fandt sted fredag, hvor en gruppe studenter fik sprøjtet syre i øjnene. Søndag aften fandt et nyt overfald sted.

Fest og farver forvandlet til dyb ubehag og frustration.

Sådan endte en studenterkørsel søndag aften i Avedøre nær København.



Her blev 25 HF-studenter fra VUC i Hvidovre pludselig angrebet af »en tre-fire unge mænd«.



»Vi bliver overdynget med æg fra vores højre side. Det virker som om, at de har stået og ventet på os,« fortæller den nybagte student Steven Knap, der var med på vognen, til BT.

»Det er fuldstændigt umotiveret«.

Han fortæller videre, at samtlige af de 25 studenter på vognen blev ramt.



»Folk er chokerede, og der er dårlig stemning. Det ødelægger det hele, og det ødelagde vores tøj. Selv blev jeg smurt ind af æg på ryggen«.

Efter overfaldet kørte vognen hurtigt væk fra området og til et mere sikkert sted.

Men det var ikke slut endnu.

Artiklen fortsætter under billedet:

Foto: presse-fotos.dk Vis mere Foto: presse-fotos.dk

Senere på aftenen, da studenterne havde sundet sig en smule og var nået frem til boligområdet Tingbjerg, blev de igen overfaldet.



»Så blev vi ramt af sten«, fortæller Steven Knap, der ærgrer sig over episoden:

»Det er jo super sørgeligt, at man bliver objekt for kasteskyts, fordi man er blevet student. Det er en trist udvikling i samfundet, at man skyder på dem, der har taget teten og er blevet nyuddannede«.

Overfaldet søndag aften fandt sted i området omkring Naverporten i Avedøre.



Værst gik det ud over en ung muslimsk pige med tørklæde, der sad forrest i vognen, fortæller en »lidt rystet« Steven Knap:



»Hun sidder med ryggen til, og bliver ramt mest. De (æggene, red.) splatter ud på os andre. De rammer også stolper på vognen, og det spreder sig jo bredt ud over hele det hele.«



Artiklen fortsætter under billedet:

Foto: Foto: presse-fotos.dk Vis mere Foto: Foto: presse-fotos.dk

Studenter angrebet med syre

Overfaldet søndag aften er langt fra enestående.



Tidligere på dagen søndag kunne BT beskrive, hvordan to studenter fik sprøjtet væske med syre i øjnene under deres studenterkørsel i København. Under overfaldet, der fandt sted fredag, blev væsken tilsyneladende sprøjtet med en vandpistol fra en bil.

»Det begyndte pludselig at svie helt vildt i begge mine øjne, og det brændte i mit ansigt. Jeg kunne ikke se noget, og jeg kunne heller ikke åbne mine øjne. Det var meget slemt og gjorde rigtig ondt,« siger 19-årige Mia, den ene af de to nybagte studenter, der blev ramt, til BT.

Hun fortæller videre, at hun ikke opfangede, hvad der egentlig skete. Men det gjorde hendes 19-årige klassekammerat Julie. Begge studenter, som BT har talt med, ønsker ikke at få deres fulde navn med i artiklen. BT er bekendt med pigers efternavne.

Om episoden fredag fortæller Julie:



»Jeg lagde mærke til en mørk bil, som kørte forbi vores studentervogn med noget, der lignede en vandpistol, ud af vinduet. Der blev sprøjtet væske mod vores vogn, og pludselig kunne jeg høre Mia råbe op og skrige.«

Ved du noget om sagen, eller kender du til en lignende episode? Så hører BT meget gerne fra dig. Send en mail til 1929@bt.dk eller skriv en besked til os på her på Facebook.

Syreangrebet er blevet meldt til Københavns Politi, og begge piger har været til afhøring hos politiet på Hovedbanegården i København. Det bekræfter vagtchef hos Københavns Politi, Henrik Stormer, overfor BT:



»De to piger har lavet en voldsanmeldelse lørdag, og på mandag lander sagen på en efterforskers bord. Herfra vil vi tage en snak med de andre klassekammerater for at høre, om de har set noget konkret, vi kan gå videre med. Det kan være en svær sag at løse, men den får absolut ikke lov til at dø.«

BT har tidligere talt med flere studenter, der har oplevet at blive overfaldet. Fredag fandt en særlig voldsom episode sted på Amager i København. Her blev flere vogne spærret af en gruppe unge mennesker, mens de målrettet bombarderede de nyudsprungne studenter med æg.



18-årige Stina Marie Carlsen fra Kastrup var med på en af vognene. Til BT har hun fortalt, hvordan omkring 20 unge mennesker ved 12-tiden fredag pludselig satte ind med kasteskyts i form af æg, mel og olie.



Angrebet skete, netop som studenterne fra Ørestads Gymnasium forlod et af de første stop på ruten:



»Da vi kommer op i vognen, begynder de pludselig at angribe os og kaster med æg og olie og mel. Flere af mine klassekammerater begynder at hive nogle tæpper af de palleborde, der er i midten af vognen, mens andre hiver bannere ned fra siden af vognen, som vi lægger os under.«

Ved du noget om sagen, eller kender du til en lignende episode? Så hører BT meget gerne fra dig. Send en mail til 1929@bt.dk eller skriv en besked til os på her på Facebook.